CELEX: 32019R0430
Language: bg
Date: 2019-03-18 00:00:00
Title: Регламент за изпълнение (ЕС) 2019/430 на Комисията от 18 март 2019 година за изменение на Регламент (ЕС) № 1178/2011 по отношение на упражняването на ограничени права без наблюдение преди издаването на свидетелство за летателна правоспособност за леки въздухоплавателни средства (Текст от значение за ЕИП.)

19.3.2019   
               
               
                  BG
               
               
                  Официален вестник на Европейския съюз
               
               
                  L 75/66
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/430 НА КОМИСИЯТА
         от 18 март 2019 година
         за изменение на Регламент (ЕС) № 1178/2011 по отношение на упражняването на ограничени права без наблюдение преди издаването на свидетелство за летателна правоспособност за леки въздухоплавателни средства
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) № 2111/2005, (ЕО) № 1008/2008, (ЕС) № 996/2010, (ЕС) № 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) № 552/2004 и (ЕО) № 216/2008 на Европейския парламент и на Съвета и Регламент (ЕИО) № 3922/91 на Съвета (1), и по-специално член 23, параграф 1 от него,
         като има предвид, че:
         
                     (1)
                  
                  
                     В подчаст Б от приложение I („Част FCL“) към Регламент (ЕС) № 1178/2011 на Комисията (2) се определят изискванията за свидетелство за летателна правоспособност на пилот на леки въздухоплавателни средства („LAPL“).
                  
               
                     (2)
                  
                  
                     Съгласно член 12, параграф 2а, точка 3 от Регламент (ЕС) № 1178/2011 до 8 април 2020 г. държавите членки могат да прилагат национални правила за издаване на свидетелства за летателна правоспособност, в които да е предвиден по-ранен достъп до някои права в сравнение с предвиденото за LAPL. Тези национални правила за издаване на свидетелства за летателна правоспособност се прилагат и при предлагането на модулно обучение за LAPL, като при приключването на някои от модулите за обучение за LAPL се дава възможност за по-ранен достъп до някои права преди издаването на LAPL.
                  
               
                     (3)
                  
                  
                     Държавите членки, които прилагат подобно модулно обучение за LAPL, са информирали Комисията и Агенцията за авиационна безопасност на Европейския съюз („Агенцията“), че подкрепят насърчаването на въздушните спортове и развлекателното въздухоплаване. Това е в съответствие с целите от пътната карта за авиацията с общо предназначение, която е насочена към създаване на по-пропорционална, гъвкава и проактивна регулаторна рамка (3).
                  
               
                     (4)
                  
                  
                     Съгласно член 4, параграф 7 от Регламент (ЕС) № 1178/2011 държавите членки могат да разрешат на обучаеми пилоти да управляват без наблюдение еднодвигателни самолети с бутален двигател с максимална излетна маса до 2 000 kg преди издаването на LAPL, ако са изпълнени определени условия.
                  
               
                     (5)
                  
                  
                     С цел насърчаване на по-гъвкава регулаторна рамка за авиацията с общо предназначение член 4, параграф 7 от Регламент (ЕС) № 1178/2011 следва да бъде изменен, за да се даде възможност на държавите членки да разрешават на обучаеми пилоти, които се обучават за LAPL, да упражняват ограничени права без наблюдение при завършването на определени модули на обучение, като се вземе предвид степента на обучение, която е необходима за постигане на планираното равнище на компетентност на пилота, преди той да е изпълнил всички изисквания за издаването на LAPL за самолети, вертолети, планери или аеростати.
                  
               
                     (6)
                  
                  
                     Държавите членки следва периодично да информират Комисията и Агенцията, ако предоставят такива разрешения на обучаеми пилоти съгласно член 4, параграф 7 от Регламент (ЕС) № 1178/2011, както и да осъществяват наблюдение върху подобни разрешения, с цел поддържане на приемливо равнище на авиационна безопасност.
                  
               
                     (7)
                  
                  
                     Освен това член 4, параграф 8 от Регламент (ЕС) № 1178/2011 следва да бъде изменен, за да се удължи периодът, през който държавите членки могат да разрешават упражняването на определени ограничени права за управление на самолети по правилата за полети по прибори, преди пилотът да отговаря на всички изисквания, необходими за издаване на квалификация за полети по прибори. Това удължаване е необходимо до въвеждането на основна квалификация за полети по прибори.
                  
               
                     (8)
                  
                  
                     Мерките, предвидени в настоящия регламент, са предложени в Становище № 08/2017, издадено от Агенцията в съответствие с член 19, параграф 1 от Регламент (ЕО) № 216/2008 на Европейския парламент и на Съвета (4).
                  
               
                     (9)
                  
                  
                     Мерките, предвидени в настоящия регламент, са в съответствие със становището на комитета, създаден по силата на член 127 от Регламент (ЕС) 2018/1139,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 4 от Регламент (ЕС) № 1178/2011 се изменя, както следва:
            
                        1)
                     
                     
                        Параграф 7 се заменя със следното:
                        
                           „7.   Държавите членки могат да разрешат на обучаеми пилоти, които следват курс на обучение за LAPL, да упражняват ограничени права без наблюдение, преди тези пилоти да са изпълнили всички изисквания за издаването на LAPL, при следните условия:
                           
                                       а)
                                    
                                    
                                       обхватът на правата се основава на оценка на риска за безопасността, извършена от държавата членка, като се вземе под внимание степента на обучение, необходима за постигане на планираното равнище на компетентност на пилота;
                                    
                                 
                                       б)
                                    
                                    
                                       правата са ограничени до следното:
                                       
                                                   i)
                                                
                                                
                                                   цялата или част от националната територия на държавата членка, която издава разрешението;
                                                
                                             
                                                   ii)
                                                
                                                
                                                   въздухоплавателни средства, регистрирани в държавата членка, която издава разрешението;
                                                
                                             
                                                   iii)
                                                
                                                
                                                   самолети и вертолети — като еднодвигателни въздухоплаватели средства с бутален двигател с максимална излетна маса до 2000 kg, планери и аеростати;
                                                
                                             
                                 
                                       в)
                                    
                                    
                                       на притежателя на такова разрешение, който е подал заявление за издаването на LAPL, обучението, проведено в рамките на разрешението, се признава в степента, определена от държавата членка, въз основа на препоръка от одобрена организация за обучение (ATO) или декларирана организация за обучение (DTO);
                                    
                                 
                                       г)
                                    
                                    
                                       на всеки 3 години държавите членки представят на Комисията и Агенцията периодични доклади и оценки на риска за безопасността;
                                    
                                 
                                       д)
                                    
                                    
                                       държавите членки наблюдават използването на разрешенията, издадени по силата на настоящия параграф, за да се гарантира приемливо равнище на авиационна безопасност, както и предприемат подходящи действия в случай, че се установи повишен риск за безопасността или каквито и да било други опасения във връзка с безопасността.“;
                                    
                                 
                     
                  
                        2)
                     
                     
                        В параграф 8, в уводното изречение „8 април 2019 г.“ се заменя с „8 април 2021 г.“.
                     
                  
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 март 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 212, 22.8.2018 г., стр. 1.
         
            (2)  Регламент (ЕС) № 1178/2011 на Комисията от 3 ноември 2011 г. за определяне на технически изисквания и административни процедури във връзка с екипажите на въздухоплавателни средства в гражданското въздухоплаване в съответствие с Регламент (ЕО) № 216/2008 на Европейския парламент и на Съвета (ОВ L 311, 25.11.2011 г., стр. 1).
         
            (3)  https://www.easa.europa.eu/easa-and-you/general-aviation/general-aviation-road-map
         
            (4)  Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (ОВ L 79, 19.3.2008 г., стр. 1).